Frankryk wil Wes-Kaap droogtehulp biedArgieffoto (Foto: RayMark, Pixabay) Frankryk het sy hulp aan die Wes-Kaap gebied met die erge droogte wat die provinsie tans teister. Laurent Amar, die Franse konsul-generaal, het dié voorneme Woensdag tydens ŉ vergadering met redakteurs van Independent Media bevestig. “Dit is nog te vroeg om besonderhede te gee, maar ons kan beslis hiermee hand bysit en help om ŉ ramp te voorkom en langtermyn oplossings te vind, eerstens deur geld en beleggings te voorsien,” het Amar gesê. Hy het gesê die geld sal waarskynlik van die Franse Ontwikkelingsagentskap kom en bygevoeg die agentskap is gereed om met munisipaliteite in die provinsie saam te werk. “Ons kan ook tegnologiese oplossings deur ons maatskappye bied. Ons het goeie ervaring in die waterbehandelingsgebied,” het Amar gesê. Hy het gesê daar is reeds verlede week ŉ ondersoekende vergadering in hierdie verband met Patricia de Lille, burgemeester van Kaapstad, gehou, en het bygevoeg Frankryk is ernstig daaroor om die provinsie te help om maniere te vind om watervoorraad te stabiliseer. Ambassadeur Christophe Farnaud het bevestig “ons maatskappye was reeds in verbinding met plaaslike owerhede”. Daar word verneem Duitsland het ook na vore gekom en hulp aan Kaapstad en die omliggende gebiede aangebied met die ergste droogte die afgelope eeu. Die burgemeester se kantoor kon nie onmiddellik vir kommentaar bereik word nie, maar De Lille het in ŉ onderhoud verlede maand bevestig die stad kyk na die Franse Ontwikkelingsagentskap, die Duitse Ontwikkelingsbank en plaaslike banke om waterverbeteringsprojekte te befonds nadat R2,6 miljard reeds uit die stad se eie sak gebruik is. Die stadsraad het vandeesweek planne goedgekeur om ŉ waterheffing te implementeer wat gegrond sal word op die markwaarde van individuele eiendomme om fondse vir sy waterprojekte aan te vul. Dit is deur die ANC, as opposisie in die stad en die provinsie, gekritiseer wat meen daar moes vroeër opgetree geword het nadat navorsers meer as ŉ dekade gelede al gewaarsku het dat die gebied op ŉ ernstige waterkrisis afstuur.